CELEX: 32014D0726(01)
Language: ro
Date: 2014-07-24 00:00:00
Title: Decizia de punere în aplicare a Comisiei din 24 iulie 2014 de stabilire a programului de lucru al Comisiei pentru anul 2015 referitor la contribuția financiară pentru laboratoarele de referință ale Uniunii Europene

26.7.2014   
            
            
               RO
            
            
               Jurnalul Oficial al Uniunii Europene
            
            
               C 244/7
            
         DECIZIA DE PUNERE ÎN APLICARE A COMISIEI
   din 24 iulie 2014
   de stabilire a programului de lucru al Comisiei pentru anul 2015 referitor la contribuția financiară pentru laboratoarele de referință ale Uniunii Europene
   2014/C 244/06
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 882/2004 al Parlamentului European și al Consiliului din 29 aprilie 2004 privind controalele oficiale efectuate pentru a asigura verificarea conformității cu legislația privind hrana pentru animale și produsele alimentare și cu normele de sănătate animală și de bunăstare a animalelor (1), în special articolul 32 alineatul (7),
   având în vedere Regulamentul (UE) nr. 652/2014 al Parlamentului European și al Consiliului din 15 mai 2014 de stabilire a unor dispoziții pentru gestionarea cheltuielilor privind lanțul alimentar, sănătatea și bunăstarea animalelor, sănătatea plantelor și materialul de reproducere a plantelor, de modificare a Directivelor 98/56/CE, 2000/29/CE și 2008/90/CE ale Consiliului, a Regulamentelor (CE) nr. 178/2002, (CE) nr. 882/2004 și (CE) nr. 396/2005 ale Parlamentului European și ale Consiliului, a Directivei 2009/128/CE a Parlamentului European și a Consiliului și a Regulamentului (CE) nr. 1107/2009 al Parlamentului European și al Consiliului și de abrogare a Deciziilor 66/399/CEE, 76/894/CEE și 2009/470/CE ale Consiliului (2), în special articolul 30,
   având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii, în special articolul 84 alineatul (2).
   întrucât:
   
               (1)
            
            
               Articolul 32 din Regulamentul (CE) nr. 882/2004 stabilește atribuțiile și responsabilitățile laboratoarelor de referință ale Uniunii Europene (UE).
            
         
               (2)
            
            
               Pentru a asigura punerea în aplicare a activităților care urmează a fi desfășurate de laboratoarele de referință ale UE, este necesar să se adopte o decizie de finanțare și programul de lucru pentru 2015. Articolul 94 din Regulamentul delegat (UE) nr. 1268/2012 al Comisiei (3) stabilește norme detaliate privind deciziile de finanțare.
            
         
               (3)
            
            
               Este adecvat să se autorizeze acordarea de granturi fără cerere de propuneri organismelor identificate în programul de lucru, pentru motivele prevăzute în acesta.
            
         
               (4)
            
            
               Laboratoarele de referință ale UE trebuie să prezinte programele lor de lucru pentru anul 2015. Aceste programe de lucru ar trebui să fie în conformitate cu obiectivele și cu prioritățile din actualul program de lucru al Comisiei. Acordarea de granturi pentru programele respective urmează să facă obiectul aprobării de către Comisie.
            
         
               (5)
            
            
               Nivelul ajutorului financiar anual din partea Uniunii pentru activitatea laboratoarelor de referință ale UE este decis anual. Având în vedere importanța activităților întreprinse de către laboratoarele de referință ale UE în interesul Uniunii, acestea ar trebui să fie cofinanțate în proporție de 100 % din costurile eligibile enumerate la articolul 30 din Regulamentul (UE) nr. 652/2014 și în limita sumelor menționate în prezenta decizie. Alte costuri care nu sunt eligibile, dar sunt necesare pentru îndeplinirea sarcinilor, nu vor fi cofinanțate.
            
         
               (6)
            
            
               Anexa VII la Regulamentul (CE) nr. 882/2004 identifică șase laboratoare de referință ale UE în cadrul Centrului Comun de Cercetare, care este o direcție generală a Comisiei. Normele care reglementează ajutorul financiar din partea Uniunii pentru Centrul Comun de Cercetare sunt stabilite printr-un acord administrativ anual, iar actualul program de lucru nu ar trebui să se aplice celor șase laboratoare de referință din UE.
            
         
               (7)
            
            
               Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
            
         DECIDE:
   Articolul 1
   Programul de lucru
   Se adoptă programul anual de lucru pentru punerea în aplicare a programelor laboratoarelor europene de referință cofinanțate de Uniune pentru 2015, așa cum figurează în anexă.
   Programul anual de lucru constituie o decizie de finanțare, în sensul articolului 84 din Regulamentul financiar, pentru acțiunile finanțate din credite pe 2015.
   Articolul 2
   Contribuția Uniunii
   Contribuția maximă pentru punerea în aplicare a programului pentru anul 2015 este fixată la 15 500 000 EUR și este finanțată prin următoarea linie bugetară din bugetul general al Uniunii Europene pentru 2015:
   linia bugetară 17.0403.
   Punerea în aplicare a prezentei decizii depinde de disponibilitatea creditelor prevăzute în proiectul de buget pentru 2015 după adoptarea bugetului pentru 2015 de către autoritatea bugetară sau astfel cum se prevede în sistemul de doisprezecimi provizorii.
   Articolul 3
   Granturile
   Organismelor identificate în anexă li se pot acorda granturi fără cerere de propuneri, în conformitate cu condițiile prevăzute de aceasta.
   
      Adoptată la Bruxelles, 24 iulie 2014.
      
         
            Pentru Comisie
         
         Tonio BORG
         
            Membru al Comisiei
         
      
   
   
      (1)  JO L 165, 30.4.2004, p. 1.
   
      (2)  JO L 189, 27.6.2014, p. 1.
   
      (3)  Regulamentul delegat (UE) nr. 1268/2012 al Comisiei din 29 octombrie 2012 privind normele de aplicare a Regulamentului (UE, Euratom) nr. 966/2012 al Parlamentului European și al Consiliului privind normele financiare aplicabile bugetului general al Uniunii (JO L 362, 31.12.2012, p. 1).
   
      ANEXĂ
      privind programul de lucru al Comisiei pentru 2015 și contribuția financiară la laboratoarele de referință ale Uniunii Europene
      
         Laboratoarele de referință ale UE – program de lucru al Comisiei pentru 2015
      
      1.1.   Introducere
      
      Pe baza obiectivelor specificate în Regulamentul (UE) nr. 652/2014, prezentul program de lucru conține acțiunile care urmează să fie finanțate și defalcarea bugetului pentru anul 2015 pentru granturi executate în cadrul gestiunii directe și atribuite laboratoarelor de referință europene (LR-UE), reprezentând contribuția financiară a Uniunii la punerea în aplicare a funcțiilor și atribuțiilor în domeniul siguranței alimentelor și a hranei pentru animale, al sănătății animalelor, al bunăstării animalelor și al sănătății plantelor, astfel cum se prevede la articolul 32 din Regulamentul (CE) nr. 882/2004.
      UE cofinanțează LR-UE cu scopul de a asigura un sistem uniform de testare de înaltă calitate în cadrul UE pentru a sprijini activitățile Comisiei în legătură cu gestionarea riscurilor (precum și cu evaluarea riscurilor). LR-UE sunt în general încorporate în instituții publice (naționale), cu o îndelungată experiență de nivel înalt, cum ar fi laboratoarele naționale (LNR) sau regionale de referință ale Organizației Mondiale pentru Sănătatea Animalelor. Acestea sunt desemnate de către Comisie, în conformitate cu legislația sectorială. Anexa VII la Regulamentul (CE) nr. 882/2004 prevede o listă a celor 44 de LR-UE.
      Comisia lucrează în strânsă colaborare cu LR-UE, care, împreună cu LNR, joacă un rol esențial pentru asistența științifică și tehnică la crearea de practici uniforme în cadrul controalelor oficiale privind hrana pentru animale și produsele alimentare, astfel cum se prevede în Regulamentul (CE) nr. 882/2004.
      Punerea în aplicare a acestui program de lucru va fi supusă aprobării prealabile de către Comisie a programelor de lucru ale LR-UE, care trebuie să fie în conformitate cu obiectivele și cu prioritățile prevăzute în prezentul program de lucru. Odată aprobate, LR-UE trebuie să își pună în aplicare programele de lucru și să prezinte Comisiei un raport în acest sens.
      1.2.   Temei juridic
      
      
                  —
               
               
                  Articolul 32 alineatul (7) din Regulamentul (CE) nr. 882/2004 al Parlamentului European și al Consiliului din 29 aprilie 2004 privind controalele oficiale efectuate pentru a asigura verificarea conformității cu legislația privind hrana pentru animale și produsele alimentare și cu normele de sănătate animală și de bunăstare a animalelor (JO L 165, 30.4.2004, p. 1).
               
            
                  —
               
               
                  Articolul 36 alineatul (1) din Regulamentul (UE) nr. 652/2014 al Parlamentului European și al Consiliului din 15 mai 2014 de stabilire a unor dispoziții pentru gestionarea cheltuielilor privind lanțul alimentar, sănătatea și bunăstarea animalelor, sănătatea plantelor și materialul de reproducere a plantelor (JO L 189, 27.6.2014, p. 1).
               
            1.3.   Linia bugetară
      
      
                  —
               
               
                  17.0403
               
            1.4.   Obiective – rezultate preconizate – măsuri
      
      (a)   Obiectiv general
      
                  —
               
               
                  de a contribui la un nivel înalt de sănătate a oamenilor, a animalelor și a plantelor, asigurând un nivel ridicat de protecție a consumatorilor și a mediului, favorizând în același timp competitivitatea și crearea de locuri de muncă.
               
            (b)   Obiective specifice
      
                  —
               
               
                  de a contribui la asigurarea unui nivel înalt de siguranță a produselor alimentare/hranei pentru animale și a producției de alimente/hrană pentru animale, precum și a unei mai bune stări de sănătate a animalelor;
               
            
                  —
               
               
                  de a contribui la detectarea în timp util a dăunătorilor și la eradicarea acestora;
               
            
                  —
               
               
                  de a îmbunătăți eficacitatea, eficiența și fiabilitatea controalelor oficiale.
               
            (c)   Obiective operaționale, indicatori și rezultate preconizate
      
                  Obiective operaționale
               
               
                  Indicator
               
               
                  Rezultat preconizat
               
            
                  1
               
               
                  De a asigura dezvoltarea și utilizarea unor metode analitice de înaltă calitate la nivelul cadrului general al LR-UE
               
               
                  Calitatea metodelor analitice
               
               
                  Caracterul la zi al metodelor de analiză disponibile
               
            
                  2
               
               
                  De a menține un nivel adecvat de testare a competenței care să asigure eficiența metodelor de analiză și control
               
               
                  Nivelul de realizare a testelor comparative în raport cu rezultatele anchetei anuale
               
               
                  Toate laboratoarele naționale de referință (LNR) finalizează cu succes testele
               
            
                  3
               
               
                  De a asigura disponibilitatea asistenței științifice și tehnice furnizate de LR-UE
               
               
                  Gradul de satisfacție față de asistența acordată de LR-UE
               
               
                  Răspunsul adecvat și la timp la toate cererile de asistență
               
            
                  4
               
               
                  De a se asigura o gestionare solidă și eficientă a ciclului de finanțare pentru LR-UE
               
               
                  Calendarul și nivelul de finalizare a etapelor necesare ciclului de finanțare pentru programele LR-UE
               
               
                  Un ciclu de finanțare complet și executat la timp
               
            (d)   Măsuri și activități de punere în aplicare a obiectivelor operaționale
      
         Obiectiv operațional 1: de a asigura dezvoltarea și utilizarea unor metode analitice de înaltă calitate la nivelul întregii rețele LR-UE
      
                  —
               
               
                  asigurându-se diseminarea unor metode analitice și de referință de la LR-UE către LNR;
               
            
                  —
               
               
                  de a monitoriza publicarea de către LR-UE a noilor metode elaborate și a studiilor de validare corespunzătoare;
               
            
                  —
               
               
                  coordonarea activităților LR-UE privind modalitățile practice de aplicare a noilor metode de analiză;
               
            
                  —
               
               
                  coordonarea între LR-UE, LNR și statele membre la pregătirea programelor de lucru pentru 2016 cu privire la metode noi sau îmbunătățite și/sau la diseminarea informațiilor cu privire la metode și materiale de referință;
               
            
                  —
               
               
                  planificarea unor cursuri de formare, reuniuni și ateliere de lucru organizate de LR-UE pentru armonizarea tehnicilor de diagnostic și a metodelor de analiză;
               
            
                  —
               
               
                  inițierea unei colaborări LR-UE cu laboratoare din țări terțe.
               
            
         Obiectiv operațional 2: de a menține un nivel adecvat de testare a competenței, care să asigure eficiența metodelor de analiză și control
      
                  —
               
               
                  asigurarea planificării și inițierii de teste comparative de către LR-UE în conformitate cu protocoalele acceptate la nivel internațional;
               
            
                  —
               
               
                  abordarea aspectelor neperformante conexe în rețeaua LR-UE;
               
            
                  —
               
               
                  coordonarea LR-UE, LNR și statelor membre pentru planificarea testelor de performanță în programele de lucru.
               
            
         Obiectiv operațional 3: de a asigura disponibilitatea asistenței științifice și tehnice furnizate de LR-UE
      
                  —
               
               
                  întrebări adresare LR-UE referitor la procesul de elaborare și de punere în aplicare a politicilor;
               
            
                  —
               
               
                  inițierea unei colaborări a LR-UE cu EFSA și cu organizațiile internaționale;
               
            
                  —
               
               
                  organizarea de reuniuni privind asistența științifică și tehnică din partea LR-UE;
               
            
                  —
               
               
                  elaborarea de orientări privind metodele analitice;
               
            
                  —
               
               
                  activități de interconectare destinate acordării de asistență adecvată de către LR-UE.
               
            
         Obiectiv operațional 4: de a se asigura o gestionare solidă și eficientă a ciclului de finanțare a LR-UE
      
                  —
               
               
                  colectarea, verificarea și validarea programelor de lucru ale LR-UE;
               
            
                  —
               
               
                  controlul și verificarea cheltuielilor financiare;
               
            
                  —
               
               
                  comunicarea cu LR-UE pentru executarea programelor de lucru ale acestora;
               
            
                  —
               
               
                  evaluarea raportului tehnic și financiar anual al LR-UE;
               
            
                  —
               
               
                  sprijinirea LR-UE la pregătirea programelor de lucru anuale ale acestora;
               
            
                  —
               
               
                  evaluarea ex ante și ex post a indicatorului de performanță declarat de LR-UE.
               
            1.5.   Priorități
      
      Necesitățile în materie de limitare a riscurilor și de respectare a legislației în domeniile reglementate de Regulamentul (CE) nr. 882/2004 sunt în continuă schimbare. În ultimii ani, au apărut noi provocări care rezultă din creșterea comerțului cu animale, produse alimentare și hrană pentru animale și a comerțului cu substanțe de origine animală utilizate pentru producția acestora, precum și din progresele realizate în știință și tehnologie și, în consecință, în tehnicile de diagnostic.
      Este necesară o abordare coordonată pentru a asigura:
      
                  —
               
               
                  protecția împotriva reapariției unor riscuri noi/sporite;
               
            
                  —
               
               
                  prevenirea și depistarea precoce a bolilor și a amenințărilor transmise prin alimente și hrana pentru animale;
               
            
                  —
               
               
                  punerea în aplicare și executarea eficientă a controalelor oficiale.
               
            LR-UE, LNR și autoritățile competente din statele membre constituie o rețea cu un rol foarte important atât în situații de urgență, cât și în perioade de activitate normală. Programele de lucru ale Comisiei, nu numai pentru 2015, ci și în viitor, vor acorda o prioritate permanentă menținerii caracterului solid al rețelei și al rolului său.
      2015 va fi primul an în care se vor aplica dispozițiile Regulamentului (UE) nr. 652/2014 în ceea ce privește gestionarea cheltuielilor LR-UE și, prin urmare, acesta va fi un an de tranziție. Prioritățile vor urmări o logică comună în ceea ce privește obiectivele operaționale prezentate mai sus și vor fi elaborate în detaliu, împreună cu LR-UE în programele lor de lucru. În general, se va pune accent pe:
      
                  —
               
               
                  dezvoltarea unor materiale de referință certificate și a unor metode validate și standardizate de măsurare și identificare a pericolelor (substanțe chimice, contaminanți, pesticide, agenți patogeni), de detectare a prezenței OMG-urilor neautorizate în domeniul produselor alimentare și al hranei pentru animale, precum și de detectare a substanțelor neautorizate și a utilizării neautorizate a substanțelor autorizate;
               
            
                  —
               
               
                  analiza substanțelor și a OMG-urilor autorizate pentru a permite verificarea respectării legislației privind hrana pentru animale, produsele alimentare și sănătatea animalelor;
               
            
                  —
               
               
                  utilizarea și transmiterea de informații privind metodele analitice adecvate;
               
            
                  —
               
               
                  dezvoltarea unor capacități analitice de detectare a practicilor frauduloase (testarea privind ADN-ul, pesticidele, aditivii).
               
            În timp ce activitățile principale și prioritățile stabilite în prezentul program de lucru vor fi parcurse în colaborare cu LR-UE cu ocazia elaborării programelor de lucru ale acestora, este necesară o marjă de manevră pentru activități care rezultă din factori neprevizibili (de exemplu, factori care țin de reapariția unor boli prioritare, eventuala introducere a unor boli noi, complexitatea tot mai mare a lanțurilor de aprovizionare).
      1.6.   Descrierea activităților de finanțat
      
      
                  Pesticide
               
               
                  
                              —
                           
                           
                              elaborarea și validarea unor metode noi și îmbunătățite pentru analiza reziduurilor de pesticide în alimente de origine animală, în cereale și în fructe și legume;
                           
                        
                              —
                           
                           
                              furnizarea de asistență științifică și tehnică pentru Comisie privind limitele de cuantificare și definițiile reziduurilor în cadrul reexaminării tuturor LMR existente, prevăzută la articolul 12 din Regulamentul (CE) nr. 396/2005.
                           
                        
            
                  Contaminanți
               
               
                  
                              —
                           
                           
                              fiabilitatea analizei dioxinelor și a bifenililor policlorurați (PCB) de tipul dioxinelor în hrana pentru animale la niveluri mai mici decât nivelul maxim măsurat cu GC-MS/MS (gaz-cromatografie – spectrometrie de masă);
                           
                        
                              —
                           
                           
                              identificarea metalelor în alimente și în hrana pentru animale prin metode multianalitice;
                           
                        
                              —
                           
                           
                              metodele de screening pentru prezența hidrocarburilor policiclice aromatice (HPA) în alimente;
                           
                        
                              —
                           
                           
                              asigurarea fiabilității rezultatelor analitice pentru controlul micotoxinelor, în special în lumina noilor cerințe legislative (cum ar fi, de exemplu, utilizarea metodelor de screening, controlul citrininei).
                           
                        
            
                  Reziduuri
               
               
                  
                              —
                           
                           
                              dezvoltarea și diseminarea metodei de analiză a reziduurilor de medicamente veterinare (inclusiv a substanțelor și utilizărilor interzise) în produsele alimentare de origine animală;
                           
                        
                              —
                           
                           
                              asistență tehnică referitoare la aspecte analitice de monitorizare a reziduurilor;
                           
                        
                              —
                           
                           
                              menținerea unui nivel corespunzător al competențelor în cadrul LNR.
                           
                        
            
                  Riscuri biologice
               
               
                  
                              —
                           
                           
                              evaluarea noilor metode analitice de înaltă calitate pentru pericole biologice;
                           
                        
                              —
                           
                           
                              îmbunătățirea metodelor existente;
                           
                        
                              —
                           
                           
                              menținerea nivelului adecvat de competență în cadrul LNR în vederea asigurării fiabilității și eficienței metodelor analitice de control oficial;
                           
                        
                              —
                           
                           
                              asistența tehnică acordată Comisiei cu privire la aspecte analitice.
                           
                        
            
                  Materialele care vin în contact cu alimentele, OMG-uri, aditivi pentru hrana animalelor
               
               
                  
                              —
                           
                           
                              elaborarea și validarea unor metode noi și îmbunătățite pentru testarea migrării metalelor din materiale ceramice, în contextul revizuirii Directivei 84/500/CEE a Consiliului (1);
                           
                        
                              —
                           
                           
                              pregătirea pentru colectarea rapidă de noi metode pentru care se vor solicita descrieri ale metodei prin Regulamentul (UE) nr. 10/2011 al Comisiei (2), inclusiv dezvoltarea unei baze de date online pentru scopuri de difuzare;
                           
                        
                              —
                           
                           
                              elaborarea unor metode analitice de înaltă performanță pentru detectarea de OMG și difuzarea lor către LNR;
                           
                        
                              —
                           
                           
                              furnizarea de activități de formare, informații, actualizări pentru LNR și țări terțe;
                           
                        
                              —
                           
                           
                              analiza și testarea vitaminelor liposolubile, carotenoidelor și cobaltului conținute în hrana pentru animale;
                           
                        
                              —
                           
                           
                              asigurarea punerii în aplicare a unor metode analitice de înaltă calitate și a fiabilității rezultatelor analitice.
                           
                        
            
                  Sănătatea animalelor
               
               
                  
                              —
                           
                           
                              elaborarea și punerea în aplicare a unor metode analitice de înaltă calitate pentru bolile animalelor;
                           
                        
                              —
                           
                           
                              menținerea celui mai înalt nivel de testare a competenței de control care să asigure eficiența metodelor de analiză.
                           
                        
            1.7.   Criterii esențiale
      
      1.   Criterii de eligibilitate
      
      
                  —
               
               
                  Statutul unui laborator de referință al Uniunii Europene, în conformitate cu Regulamentul (CE) nr. 882/2004, cu excepția LR-UE din cadrul Centrului Comun de Cercetare.
               
            2.   Criterii de excludere
      
      Solicitanții nu se află în niciuna dintre situațiile de excludere vizate la articolele 106 și 107 din Regulamentul financiar.
      3.   Criterii de atribuire
      
      
                  —
               
               
                  Conformitatea cu obiectivele și prioritățile din prezentul program de lucru al Comisiei pentru anul 2015.
               
            1.8.   Punere în aplicare
      
      Programul de lucru va fi pus în aplicare direct de către Comisie.
      1.9.   Calendar orientativ și valoarea orientativă a granturilor acordate fără cerere de propuneri
      
      Ianuarie 2015.
      1.10.   Rata maximă posibilă de cofinanțare a costurilor totale
      
      100 %
      
         (1)  Directiva 84/500/CEE a Consiliului din 15 octombrie 1984 de apropiere a legislațiilor statelor membre privind obiectele din ceramică ce vin în contact cu produsele alimentare (JO L 277, 20.10.1984, p. 12).
      
         (2)  Regulamentul (UE) nr. 10/2011 al Comisiei din 14 ianuarie 2011 privind materialele și obiectele din plastic destinate să vină în contact cu produsele alimentare (JO L 12, 15.1.2011, p. 1).